การจัดการ

1. โครงสร้างการจัดการ

คณะกรรมการบริษัท

ณ วันที่ 31 ธันวาคม พ.ศ. 2549 คณะกรรมการบริษัทประกอบด้วยกลุ่มบุคคลจำนวนรวมทั้งสิ้น 11
คน มีรายชื่อดังต่อไปนี้

1.  นายไซ จิน ลู ประธานคณะกรรมการ

2.  นายเอียน แลมเบิร์ต กรรมการ

3.  นายเล ชุง เลียว กรรมการ

4.  นายโอเล่ พรีเบ็น วิสซิ่ง กรรมการ

5.  นายนีล ลอซั่น เซเยอร์ส กรรมการ

6.  นายแจน แดม ปีเตอร์เซ่น กรรมการ

7.  นายสุจิตร ศรีเวทย์บดี กรรมการ

8.  นายธเนตร ขำเชิดชูไชย กรรมการ

9.  นายเสรี ศักดิ์สวัสดิ์ กรรมการตรวจสอบและกรรมการอิสระ

10. นายสรศักดิ์ สุชาติ กรรมการตรวจสอบและกรรมการอิสระ

11. นางวัธนี พรรณเชษฐ์ กรรมการตรวจสอบและกรรมการอิสระ

โดยมี นายฮานส์ เฮนริค เมลเคียว เป็นเลขานุการคณะกรรมการบริษัท

ขอบเขตอำนาจหน้าที่ของคณะกรรมการบริษัท

คณะกรรมการบริษัทมีอำนาจหน้าที่พิจารณาเสนอการแก้ไขเปลี่ยนแปลงกรรมการต่อที่ประชุมผู้ถือหุ้น
มีอำนาจลงลายมือชื่อผูกพันบริษัทในการกระทำนิติกรรมต่างๆ แทนบริษัทได้
ภายใต้ข้อบังคับบทบัญญัติแห่งกฎหมายว่าด้วยบริษัทมหาชนจำกัด
และภายในขอบเขตแห่งวัตถุประสงค์ของบริษัท คือ

1.  เป็นโจทก์ร้องทุกข์ ดำเนินการตามกระบวนพิจารณาใด ๆ ในนามบริษัท
    ประนีประนอมยอมความ หรือมอบข้อพิพาทใด ๆ ให้อนุญาโตตุลาการ

2.  ซื้อ จัดหา รับ เช่าซื้อ ให้เช่าซื้อ ถือกรรมสิทธิ์ ครอบครอง ปรับปรุง
    ใช้และจัดการโดยประการอื่นซึ่งสินทรัพย์ใด ๆ ตลอดจนดอกผลของสินทรัพย์นั้น

3.  ขาย โอน จำนอง จำนำ แลกเปลี่ยน และจำหน่ายสินทรัพย์โดยประการอื่น

4.  กู้ยืมเงิน ค้ำประกัน ออก โอน รับ อาวัล และสลักหลังตั๋วหรือตราสารที่เปลี่ยนมือได้อย่างอื่น

5.  ขอให้ปล่อยชั่วคราวกรรมการ พนักงาน หรือลูกจ้าง
    ที่ถูกดำเนินคดีอาญาในข้อหาเกี่ยวกับการปฏิบัติหน้าที่ให้แก่บริษัท

6.  ถือหุ้น จัดการบริษัทอื่นหรือบริษัทเอกชน
    และกระทำธุรกิจเฉพาะอย่างร่วมกันกับบริษัทอื่นหรือบริษัทเอกชน

7.  การกระทำอื่นใดที่บุคคลธรรมดาอาจกระทำได้
    เว้นแต่โดยสภาพแห่งการกระทำนั้นจะพึงกระทำได้แต่เฉพาะบุคคลธรรมดาเท่านั้น
    ทั้งนี้ภายใต้ขอบเขตวัตถุประสงค์ของบริษัท

8.  จัดให้มีข้อมูลทางการเงิน รายงานทางการเงิน
    และระบบการควบคุมภายในให้มีความถูกต้องและเพียงพอ

ผู้มีอำนาจลงนามในการทำนิติกรรมผูกพันบริษัทคือ
กรรมการบริษัทสองคนลงลายมือชื่อร่วมกันและประทับตราสำคัญของบริษัท

คณะกรรมการตรวจสอบ

ณ วันที่ 31 ธันวาคม พ.ศ. 2549 คณะกรรมการตรวจสอบประกอบด้วยบุคคลจำนวนรวมทั้งสิ้น 3
คน มีรายชื่อดังต่อไปนี้

  1. นายเสรี ศักดิ์สวัสดิ์ ประธานกรรมการตรวจสอบ

  2. นายสรศักดิ์ สุชาติ กรรมการตรวจสอบ

  3. นางวัธนี พรรณเชษฐ์ กรรมการตรวจสอบ

โดยมี นายธเนตร ขำเชิดชูไชย เป็นเลขานุการคณะกรรมการตรวจสอบ

ขอบเขตอำนาจหน้าที่ของคณะกรรมการตรวจสอบ

1.  สอบทานให้บริษัทมีรายงานทางการเงินที่ถูกต้อง และเปิดเผยอย่างเพียงพอ

2.  สอบทานให้บริษัทมีระบบการควบคุมภายในและการตรวจสอบภายในที่เหมาะสมและมีประสิทธิภาพ

3.  สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อบังคับตลาดหลักทรัพย์ หรือกฎหมายที่เกี่ยวข้องกับธุรกิจ

4.  พิจารณาและให้มีการเปิดเผยข้อมูลของบริษัท
    ในกรณีที่มีรายการที่เกี่ยวโยงกันหรือรายการที่อาจมีข้อขัดแย้งทางผลประโยชน์
    ให้มีความถูกต้องครบถ้วน

5.  พิจารณา คัดเลือก เสนอแต่งตั้ง และเสนอค่าตอบแทนผู้สอบบัญชีของบริษัท

6.  ปฏิบัติการอื่นใดตามที่คณะกรรมการบริษัทจะมอบหมาย และคณะกรรมการตรวจสอบเห็นชอบด้วย

7.  จัดทำรายงานกิจกรรมของคณะกรรมการตรวจสอบโดยเปิดเผยไว้ในรายงานประจำปีของบริษัท
    และให้ประธานกรรมการตรวจสอบเป็นผู้ลงนามในรายงานดังกล่าว

8.  ในการปฏิบัติงานตามขอบเขตหน้าที่ ให้คณะกรรมการตรวจสอบมีอำนาจ เรียก สั่งการ
    ให้ฝ่ายจัดการ หัวหน้าหน่วยงาน หรือพนักงานของบริษัทที่เกี่ยวข้องมาให้ความเห็น ชี้แจง
    ร่วมประชุม หรือส่งเอกสารใด ๆ ตามที่เห็นว่าเกี่ยวข้องและจำเป็นได้

9.  ในการปฏิบัติงานตามหน้าที่ ให้คณะกรรมการตรวจสอบมีสิทธิใช้บริการของที่ปรึกษาต่าง ๆ
    ของบริษัท และในกรณีจำเป็นให้มีสิทธิจ้างผู้เชี่ยวชาญ
    หรือที่ปรึกษาภายนอกได้ด้วยค่าใช้จ่ายของบริษัท

10. คณะกรรมการตรวจสอบมีความรับผิดชอบตามภาระหน้าที่ที่ได้รับมอบหมายจากคณะกรรมการของบริษัทโดยตรง
    คณะกรรมการของบริษัทยังคงมีความรับผิดชอบในกิจกรรมต่าง ๆ ของบริษัทต่อบุคคลภายนอก

กรรมการผู้จัดการ

นายสุจิตร ศรีเวทย์บดี ดำรงตำแหน่งหน้าที่ กรรมการผู้จัดการ ซึ่งมีขอบเขตอำนาจหน้าที่ดังนี้ :-

ขอบเขตอำนาจหน้าที่ของกรรมการผู้จัดการ

1.  พิจารณาแต่งตั้ง โยกย้าย ถอดถอน เลิกจ้างหรืออนุมัติการลาออก ของพนักงานทุกระดับ

2.  พิจารณาผลตอบแทนพนักงานซึ่งรวมถึงเงินเดือน โบนัส และผลประโยชน์อื่น
    รวมถึงการปรับผลตอบแทนประจำปีของพนักงานทุกระดับ

3.  พิจารณาอนุมัติกำหนดและเปลี่ยนแปลงเงื่อนไขทางการค้าตามที่ได้รับมอบหมายจากคณะกรรมการบริษัท

4.  พิจารณาอนุมัติการซื้อสินทรัพย์ถาวรในวงเงิน ตามที่ได้รับมอบหมายจากคณะกรรมการบริษัท

5.  พิจารณาดำเนินการที่เกี่ยวข้องกับการบริหารงานทั่วไปของบริษัท
    แต่ไม่รวมถึงการดำเนินการที่เกี่ยวกับการได้มาและจำหน่ายไปซึ่งสินทรัพย์ของบริษัทและรายการที่เกี่ยวโยงกัน
    โดยการดำเนินการในเรื่องดังกล่าว ให้เป็นไปตามประกาศตลาดหลักทรัพย์แห่งประเทศไทย
    และกฎหมายอื่นที่เกี่ยวข้อง

ณ วันที่ 31 ธันวาคม พ.ศ. 2549 ผู้บริหารของบริษัทประกอบด้วยกลุ่มบุคคล จำนวนรวมทั้งสิ้น 21
คน มีรายชื่อดังต่อไปนี้

1.  นายสุจิตร ศรีเวทย์บดี กรรมการผู้จัดการ

2.  นายธเนตร ขำเชิดชูไชย ผู้อำนวยการฝ่ายบัญชีและการเงิน

3.  นายวิวัฒน์ หอมละออ ผู้จัดการฝ่ายโรงงาน

4.  นายธนวัฒน์ กุลประเสริฐรัตน์ ผู้จัดการฝ่ายทรัพยากรบุคคล/กฎหมาย

5.  นางสาวสมจิตร บุญพิบูลย์มิตร ผู้ช่วยผู้อำนวยการฝ่ายบัญชีและการเงิน

6.  นางสาวพชรพรรธ จินดาแสง ผู้จัดการฝ่ายการตลาด

7.  นายธนายุทธ ทรงศิลป์ ผู้จัดการฝ่ายคลังสินค้า

8.  นายโยทิน ธำรงเสาวภาคย์ ผู้จัดการฝ่าย Casting

9.  นายไพรัช ขำดี ผู้จัดการฝ่าย Extrusion

10. นายพงศ์ธร ชื่นเจริญ ผู้จัดการฝ่ายวิศวกรรม

11. นายพงษ์สิน ม่วงศรี ผู้จัดการฝ่ายความปลอดภัยฯและระบบงาน

12. นางหนึ่งฤทัย บุญเพ็ชร ผู้จัดการฝ่ายวิจัยและเทคนิค

13. นายวิทยา มงคลขจิต ผู้จัดการฝ่าย Technical Center

14. นางสาวกนิษฐา พ่วงจีน ผู้จัดการฝ่ายขายและผลิตภัณฑ์ (1)

15. นายอภิชัย วิริยะสุบรรณ ผู้จัดการฝ่ายขายและผลิตภัณฑ์ (2)

16. นายพงศ์สันต์ อัศวะศิริจินดา ผู้จัดการฝ่ายขายและผลิตภัณฑ์ (รักษาการ)

17. นายมณฑป พ้นภัย ผู้จัดการฝ่ายขายต่างประเทศ (1)

18. นางจันจิรา ทุมสอน ผู้จัดการฝ่ายขายต่างประเทศ (2)

19. นางสาวสิริประภา ปะสีละเตสังข์ ผู้ช่วยผู้จัดการฝ่ายการตลาด

20. นางสาวรัชนี พิบูลย์มหาโชติกุล ผู้ตรวจสอบภายใน

21. นางมัสยา รุ่งเรือง เลขานุการกรรมการผู้จัดการ

2. การสรรหากรรมการและผู้บริหาร

การสรรหาและเลือกตั้งกรรมการของบริษัทให้กระทำโดยที่ประชุมผู้ถือหุ้น
ทั้งนี้หลักเกณฑ์และวิธีการดังต่อไปนี้

-   กรรมการบริษัท จะสรรหากรรมการจากผู้ที่มีคุณวุฒิ วัยวุฒิ
    และพิจารณาด้านประสบการณ์ของการทำงานและนำเสนอต่อที่ประชุมคณะกรรมการบริษัท
    เพื่อพิจารณาคัดเลือกและได้รับการเห็นชอบจากที่ประชุมคณะกรรมการบริษัท

-   เสนอรายชื่อกรรมการบริษัทดังกล่าวเพื่อขออนุมัติจากที่ประชุมผู้ถือหุ้น
    เพื่อพิจารณาอนุมัติให้เลือกบุคคลนั้นเข้าเป็นกรรมการบริษัทอย่างเป็นทางการต่อไป

  โดยกรรมการแต่ละรายจะต้องได้รับคะแนนเสียงเห็นชอบเกินกว่ากึ่งหนึ่งของจำนวนเสียงทั้งหมดของผู้ถือหุ้นซึ่งมาประชุมและมีสิทธิ์ออกเสียง
  โดยมีหลักเกณฑ์ดังนี้ :-

-   ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

-   ในการเลือกกรรมการอาจใช้วิธีออกเสียงลงคะแนนเลือกกรรมการเป็นรายบุคคลคราวละคน
    หรือคราวละหลายคนรวมกันเป็นคณะ
    หรือด้วยวิธีการอื่นใดก็ได้ตามแต่ที่ประชุมผู้ถือหุ้นจะเห็นสมควร
    แต่ในการลงมติแต่ละครั้งผู้ถือหุ้นต้องออกเสียงด้วยคะแนนที่มีตามข้อ 1.
    ทั้งหมดจะแบ่งคะแนนเสียงแก่คนใด หรือคณะใดมากน้อยเพียงใดไม่ได้

-   การออกเสียงลงคะแนนเลือกตั้งกรรมการให้ใช้เสียงข้างมาก
    หากมีคะแนนเสียงเท่ากันให้ประธานที่ประชุมเป็นผู้ออกเสียงชี้ขาดองค์ประกอบและการแต่งตั้งคณะกรรมการ
    ตามข้อ 22 และ 50 ของข้อบังคับของบริษัท
    กรรมการหนึ่งในสามจะต้องออกจากตำแหน่งตามวาระ เมื่อมีการประชุมสามัญประจำปีทุกครั้ง
    โดยการคัดเลือกกรรมการที่ต้องออกตามวาระเมื่อครบเทอม
    ซึ่งจะคัดเลือกจากกรรมการที่อยู่ในตำแหน่งนานที่สุด
    และประธานจะขอให้ที่ประชุมพิจารณาให้เลือกตั้งกรรมการใหม่เพื่อให้คณะกรรมการครบตามจำนวนสำหรับการสรรหาผู้บริหารเป็นไปตามอำนาจหน้าที่ของกรรมการผู้จัดการตามที่ได้กล่าวมาแล้วข้างต้น

3. ค่าตอบแทนผู้บริหาร

ค่าตอบแทนที่เป็นตัวเงิน

กรรมการ

ในปี พ.ศ.2549 บริษัทจ่ายค่าตอบแทนรวมให้กับกรรมการตรวจสอบและกรรมการอิสระ จำนวน 3
ท่าน เท่ากับ 1,047,500.00 บาทโดยจ่ายเป็นค่าตอบแทนประจำปีจำนวน 787,500.00 บาท
และค่าเบี้ยประชุมเป็นจำนวนเงิน 260,000.00 บาท

ผู้บริหาร

ในระหว่างปี พ.ศ.2549
บริษัทจ่ายค่าตอบแทนที่เป็นตัวเงินรวมให้กับกรรมการบริหารและเจ้าหน้าที่บริหาร เท่ากับ
22,802,713.25 บาท โดยเป็นค่าตอบแทนในรูปแบบเงินเดือน โบนัส และค่าตอบแทนอื่นๆ
นอกจากนี้ ในระหว่างปี 2549
บริษัทได้จ่ายเงินสมทบเข้ากองทุนสำรองเลี้ยงชีพสำหรับผู้บริหารเป็นจำนวนเงินรวม
1,219,618.25บาท

ค่าตอบแทนอื่น

  - ไม่มี -

4. การดูแลเรื่องการใช้ข้อมูลภายใน

บริษัท ได้ประกาศเป็นนโยบายตั้งแต่ปี พ.ศ. 2539
ในการที่ให้ผู้บริหารรวมทั้งพนักงานของบริษัทยึดถือกฎข้อบังคับว่าด้วยเรื่อง
จรรยาบรรณในการดำเนินธุรกิจ หรือที่เรียกว่า Business Ethic
รวมถึงการไม่นำข้อมูลข่าวสารภายในของบริษัท ไปใช้ในการแสวงหาประโยชน์ส่วนตน
และเกิดผลประโยชน์ที่ขัดแย้งกับบริษัท อีกทั้งบริษัท
ได้มีการติดตามและรายงานความเคลื่อนไหวในการถือครองหุ้นของบริษัท โดยผู้บริหาร
และพนักงานของบริษัทอยู่เสมอ

5. บุคลากร

จำนวนพนักงานของบริษัท ณ วันที่ 31 ธันวาคม พ.ศ. 2549 แบ่งได้ดังนี้

  สายงานสำนักงาน 61 คน

สายงานผลิต 295 คน

รวม 356 คน

ผลตอบแทนรวมของพนักงานบริษัท ในปี พ.ศ. 2549 ที่เป็นเงินเดือน โบนัส
เงินสมทบกองทุนสำรองเลี้ยงชีพ ประกันสังคม และกองทุนทดแทน เป็นจำนวนเงินรวมทั้งสิ้น
71,158,468.50 บาท

ในระยะ 3 ปีที่ผ่านมา บริษัท ไม่มีการเปลี่ยนแปลงจำนวนพนักงานอย่างมีนัยสำคัญ
หรือมีข้อพิพาทด้านแรงงานที่สำคัญ

6. นโยบายที่สำคัญในการพัฒนาพนักงาน

บริษัท มีนโยบายการพัฒนาพนักงาน ซึ่งทั้งนี้นโยบายดังกล่าวเป็นส่วนหนึ่งของนโยบายคุณภาพ
ว่าบริษัทจะจัดการฝึกอบรมอย่างต่อเนื่อง
ให้กับพนักงานทุกคนได้ตระหนักในการมีส่วนรับผิดชอบในการปรับปรุงคุณภาพสินค้า
และบริการตอบสนองความพึงพอใจของลูกค้า โดยกำหนดเป็นนโยบาย และแผนฝึกอบรมประจำปี
โดยมีลักษณะการอบรมตามแผน ซึ่งประกอบด้วย การฝึกอบรม
และทบทวนด้านความปลอดภัยในการทำงาน การเปลี่ยนแปลงกรรมวิธีหรือเทคโนโลยีการผลิตใหม่ ๆ
การเพิ่มความสามารถในการทำงานให้กับบุคลากร ของบริษัท การพัฒนาบุคลากร
เพื่อให้สอดคล้องกับการพัฒนาองค์กร และอื่น ๆ

ในปีที่ผ่านมา นอกเหนือจากบริษัทฯได้มีการว่าจ้างวิทยากรต่างประเทศจากอังกฤษ
ซึ่งเป็นผู้เชี่ยวชาญทางด้านการแปรรูปและขึ้นรูปแผ่นพลาสติกระบบเครื่องรีดโดยการใช้เทคนิคการขึ้นรูปประเภทต่างๆเช่นการขึ้นรูปเป็นส่วนประกอบชิ้นส่วนของอุปกรณ์ประดับยนตร์
การขึ้นรูปเป็น door and food liner สำหรับผนังภายในตู้เย็น ฯลฯ
โดยไม่เพียงแต่เป็นการฝีกอบรมบุคลากรของบริษัทให้มีทักษะในแขนงดังกล่าว
แต่ยังจัดสัมมนาร่วมกันกับลูกค้าในประเทศของบริษัทฯ
อันถือเป็นประโยชน์ในการแลกเปลี่ยนความรู้และทักษะในการใช้ผลิตภัณฑ์แผ่นพลาสติกกับระบบการขึ้นรูปชิ้นงานของลูกค้าแต่ละรายได้อีกทางหนึ่ง

7. การกำกับดูแลกิจการ

บริษัท ให้ความสำคัญต่อการกำกับดูแลให้มีการดำเนินงานที่โปร่งใส มีความสามารถในการแข่งขัน
ซึ่งจะนำไปสู่ความเจริญเติบโต และเพิ่มคุณค่าและมูลค่าให้กับผู้ถือหุ้นในระยะยาว
โดยคำนึงถึงผู้มีส่วนได้เสีย ในปีที่ผ่านมา
คณะกรรมการบริษัทได้พิจารณาหลักการกำกับดูแลกิจการที่ดีทั้ง 15
ข้อตามแนวทางของตลาดหลักทรัพย์แห่งประเทศไทย และได้ถือปฏิบัติในหลักการต่างๆ
โดยได้รายงานผลการปฏิบัติตามหลักกำกับดูแลกิจการที่ดีทั้ง 15 ข้อ

แนวทางปฏิบัติตามหลักการกำกับดูแลที่ดี 15 ข้อ

1.  นโยบายเกี่ยวกับการกำกับดูแลกิจการ

บริษัท ไทยโพลีอะคริลิค จำกัด (มหาชน) ตระหนักถึงความสำคัญของการกำกับดูแลกิจการ
และได้มีนโยบายกำกับดูแลกิจการเพื่อให้บริษัทมีความโปร่งใส และสามารถตรวจสอบได้
เพิ่มความเชื่อมั่นของผู้ถือหุ้น และทุกฝ่ายที่เกี่ยวข้อง และเพิ่มประสิทธิภาพในการบริหาร
รวมถึงการควบคุม และบริหารความเสี่ยงให้อยู่ในระดับที่เหมาะสม นอกจากนี้
บริษัทยังมีนโยบายในการกำหนดหลักจรรยาบรรณของกรรมการ ผู้บริหาร และพนักงาน
เพื่อให้ทุกฝ่ายทำงานเพื่อประโยชน์สูงสุดของบริษัท

2.  สิทธิของผู้ถือหุ้น

บริษัท ได้ตระหนักถึงความสำคัญของสิทธิของผู้ถือหุ้น
โดยมีนโยบายในการดำเนินการให้ผู้ถือหุ้นมีสิทธิตามข้อกำหนดในข้อบังคับของตลาดหลักทรัพย์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์
ตลอดจนกฎและระเบียบบริษัทมหาชนของกระทรวงพาณิชย์
นอกจากนี้บริษัทยังมีนโยบายในการดูแลให้ผู้ถือหุ้นได้รับสิทธิเท่าเทียมกันในเรื่องการได้รับข้อมูลของบริษัท
การออกเสียง และการได้รับการดูแลอย่างเป็นธรรม
โดยกำหนดให้เป็นการจัดการประชุมผู้ถือหุ้นประจำปี
เพื่อให้ผู้ถือหุ้นหรือผู้ลงทุนมีสิทธิในการพิจารณาออกเสียงในกิจกรรมต่าง ๆ ของบริษัทได้เท่าเทียมกัน
และกำหนดให้ดำเนินการส่งรายละเอียดของวาระการประชุม
พร้อมหนังสือเชิญประชุมผู้ถือหุ้นล่วงหน้าก่อนวันประชุมผู้ถือหุ้นไม่น้อยกว่าเจ็ดวัน
และกำหนดให้ประกาศปิดสมุดพักการโอนหุ้นเพื่อกำหนดสิทธิของผู้ถือหุ้นโดยผ่านสื่อของตลาดหลักทรัพย์
นอกจากนี้บริษัทยังมีนโยบายเพิ่มทางเลือกในการมอบอำนาจในการลงคะแนนในแต่ละวาระโดยกำหนดให้กรรมการตรวจสอบเป็นผู้รับมอบอำนาจ

3.  สิทธิของผู้มีส่วนได้เสีย

บริษัท
ตระหนักถึงความสำคัญของผู้มีส่วนได้เสียทุกฝ่ายที่เกี่ยวข้องกับบริษัทซึ่งผู้มีส่วนได้เสียทุกฝ่ายมีความสำคัญในการผลักดันให้บริษัท
มีศักยภาพในการแข่งขันและความสามารถในการดำเนินธุรกิจ
รวมถึงความสามารถในการสร้างกำไรเพิ่มขึ้น
ดังนั้นบริษัทจึงได้กำหนดแนวทางความรับผิดชอบต่อผู้มีส่วนได้เสียทุกฝ่าย ได้แก่ พนักงาน คู่ค้า
เจ้าหนี้ คู่แข่งทางการค้า สังคมส่วนรวม ชุมนุมชน ตลอดจนหน่วยงานราชการ
เพื่อให้เกิดความมั่นใจว่าบริษัทจะได้รับการสนับสนุนจากทุกฝ่าย
ซึ่งจะทำให้บริษัทสามารถสร้างความสำเร็จในระยะยาวได้

4.  การประชุมผู้ถือหุ้น

บริษัท ได้กำหนดให้ดำเนินการจัดประชุมผู้ถือหุ้นตามกฎระเบียบ ข้อบังคับ บทบัญญัติทางกฎหมาย
ในการประชุมผู้ถือหุ้น โดยจัดให้มีการประชุมสามัญผู้ถือหุ้นเป็นประจำทุกปี
และการประชุมวิสามัญผู้ถือหุ้นหากมีมติพิจารณาเป็นพิเศษ ทั้งนี้ บริษัทจะกำหนด วัน เวลา สถานที่
และวาระการประชุมอย่างชัดเจน นอกจากนี้บริษัท
ยังมีนโยบายสนับสนุนให้ผู้ถือหุ้นแสดงความคิดเห็นและข้อเสนอแนะในระหว่างการประชุม
โดยบริษัทกำหนดให้มีการจดบันทึกความคิดเห็น และข้อเสนอแนะต่าง ๆ
ในรายงานการประชุมผู้ถือหุ้น

5.  ภาวะผู้นำ และวิสัยทัศน์

บริษัท ได้มีการจัดตั้งคณะกรรมการบริษัท และคณะอนุกรรมการ ซึ่งได้แก่ คณะกรรมการตรวจสอบ
โดยการแต่งตั้งดังกล่าวต้องได้รับการพิจารณาอนุมัติจากที่ประชุมผู้ถือหุ้น ทั้งนี้ บริษัท
ได้กำหนดโครงสร้าง บทบาทหน้าที่ความรับผิดชอบระหว่างคณะกรรมการ คณะอนุกรรมการ
และฝ่ายจัดการอย่างชัดเจน

6.  ความขัดแย้งของผลประโยชน์

บริษัท
ได้ตระหนักถึงความสำคัญในการขจัดความขัดแย้งทางผลประโยชน์ระหว่างบริษัทกับบุคคลที่อาจมีความขัดแย้งและการป้องกันการใช้ข้อมูลภายใน
ดังนั้น บริษัทจึงมีนโยบายที่จะป้องกันและดูแลการทำรายการที่มีความขัดแย้ง
เพื่อขจัดหรือลดรายการที่อาจมีความขัดแย้งดังกล่าว และเปิดเผยรายการที่

เกี่ยวโยงกันต่อสาธารณะ ผ่านสื่อต่าง ๆ เช่น แบบรายงานประจำปี (แบบ 56-2) เป็นต้น ทั้งนี้
บริษัท ได้มีการจัดตั้งหน่วยงานเพื่อตรวจสอบภายใน
ซึ่งเป็นหน่วยงานที่เป็นอิสระและรายงานตรงต่อกรรมการตรวจสอบ
เพื่อป้องกันหรือลดรายการที่อาจมีความขัดแย้ง และเพื่อดูแลการใช้ข้อมูลภายในของผู้บริหาร

7.  จรรยาบรรณ

บริษัท ได้จัดทำคู่มือระเบียบว่าด้วยจรรยาบรรณเป็นรูปเล่ม ในรูปแบบภาษาไทย
แจกจ่ายพร้อมทั้งเซ็นชื่อรับทราบให้พนักงานทุกระดับ
เพื่อเป็นระเบียบที่ต้องปฏิบัติหน้าที่ด้วยความซื่อสัตย์สุจริต
โดยยึดมั่นต่อจรรยาบรรณในการทำงานโดยถือเป็นกฎระเบียบของบริษัทที่พนักงานทุกท่านต้องยึดถือและปฏิบัติตามอย่างเคร่งครัด

8.  การถ่วงดุลของกรรมการที่ไม่เป็นผู้บริหาร

เพื่อเป็นการถ่วงดุลอำนาจในการบริหาร บริษัทได้กำหนดโครงสร้างของคณะกรรมการ
โดยต้องมีกรรมการตรวจสอบอย่างน้อย 3 ท่าน
ซึ่งกรรมการตรวจสอบทั้งหมดต้องมีความเป็นอิสระและมีคุณสมบัติตามข้อกำหนดของตลาดหลักทรัพย์แห่งประเทศไทย

9.  การรวมหรือแยกอำนาจ

บริษัท ได้มีการแบ่งแยกอำนาจ หน้าที่ ระหว่างประธานกรรมการกับกรรมการผู้จัดการไว้
โดยประธานกรรมการ และกรรมการผู้จัดการ มีความเป็นอิสระอย่างชัดเจน

10. ค่าตอบแทนของกรรมการและผู้บริหาร

ตามมติที่ประชุมคณะกรรมการ เมื่อวันที่ 28 กุมภาพันธ์ พ.ศ. 2543 และประชุมผู้ถือหุ้นเมื่อวันที่ 7
เมษายน พ.ศ. 2543 มีมติให้กำหนดค่าตอบแทน กรรมการอิสระและกรรมการตรวจสอบ
โดยกำหนดค่าตอบแทนเป็นตัวเงิน ทั้งนี้
ค่าตอบแทนของคณะกรรมการและคณะกรรมการตรวจสอบดังกล่าวในแต่ละปีจะต้องได้รับมติเห็นชอบจากที่ประชุมผู้ถือหุ้นประจำปี

สำหรับค่าตอบแทนของผู้บริหาร
จะกำหนดค่าตอบแทนที่เป็นตัวเงินและกำหนดนโยบายค่าตอบแทนตามมาตรฐานค่าแรง
และสวัสดิการของบริษัทในรูป เงินเดือน โบนัส เงินสมทบกองทุนสำรองเลี้ยงชีพ ประกันสังคม
และกองทุนทดแทน พร้อมทั้งการนำเสนอค่าตอบแทนอื่น ๆ โดยในแต่ละปี
คณะกรรมการจะเป็นผู้พิจารณาและอนุมัติค่าตอบ แทนสำหรับผู้บริหารดังกล่าว

11. การประชุมคณะกรรมการ

บริษัท มีนโยบายให้จัดประชุมคณะกรรมการ อย่างน้อยไตรมาสละ 1 ครั้ง ตามข้อกำหนดของ กฎ
ข้อบังคับตามบทบัญญัติแห่งกฎหมายว่าด้วยบริษัทมหาชนจำกัด
และกฎหมายว่าด้วยตลาดหลักทรัพย์แห่งประเทศไทยทุกประการ
โดยบริษัทมีนโยบายในเรื่องของการจัดสรรเวลาการประชุมให้สะดวก
และเพียงพอสำหรับการพิจารณาวาระการประชุม
การส่งเอกสารเชิญประชุมพร้อมรายละเอียดวาระการประชุมอย่างน้อย 7 วัน ก่อนวันประชุม
นอกจากนี้ บริษัทยังมีนโยบายให้บันทึกจำนวนครั้งของกรรมการแต่ละท่านในการเข้าร่วมประชุม
ตลอดจนการบันทึกการประชุม
การจัดทำรายงานการประชุมและการจัดเก็บเอกสารให้ครบถ้วนและสามารถตรวจสอบได้

12. คณะอนุกรรมการ

บริษัท มีนโยบายในการกำหนดบทบาทหน้าที่ ความรับผิดชอบ และคุณสมบัติ
รวมถึงความถี่ในการประชุมของคณะอนุกรรมการชุดต่าง ๆ ซึ่งปัจจุบันบริษัท มีคณะอนุกรรมการ 1
ชุด ได้แก่ คณะกรรมการตรวจสอบ

13. ระบบควบคุมภายใน และการตรวจสอบภายใน

บริษัท ได้จัดให้มีหน่วยงานตรวจสอบภายในขึ้นในองค์กร
โดยทำหน้าที่ในการตรวจสอบความเพียงพอของระบบควบคุมภายใน
การติดตามผลการดำเนินของฝ่ายจัดการ และการดูแลความเสี่ยง
โดยหน่วยงานนี้เป็นหน่วยงานอิสระ และรายงานผลโดยตรงกับคณะกรรมการตรวจสอบของบริษัท
ซึ่งคณะกรรมการตรวจสอบจะรายงานให้คณะกรรมการบริษัทรับทราบผลการตรวจสอบอย่างน้อยไตรมาสละ
1 ครั้ง

14. รายงานคณะกรรมการ

คณะกรรมการมีอำนาจ และความรับผิดชอบในการจัดทำงบการเงิน สารสนเทศทางการเงิน
รวมถึงรายงานการประเมินความเพียงพอของระบบควบคุมภายใน ในรายงานประจำปี ทั้งนี้
รายงานประจำปีดังกล่าวต้องจัดทำขึ้นตามมาตรฐานการบัญชีที่รับรองทั่วไป (Thai GAAP)
และประกาศหรือกฎหมายที่เกี่ยวข้อง

15. ความสัมพันธ์กับผู้เกี่ยวข้อง

บริษัท มีนโยบายในการนำเสนอเผยแพร่ข้อมูล และข่าวสารต่าง ๆ
ของบริษัทต่อตลาดหลักทรัพย์แห่งประเทศไทย นักลงทุนทั่วไป รวมถึงผู้ถือหุ้น และประชาชนทั่วไป
นักวิเคราะห์ และบุคคลที่เกี่ยวข้องทั้งหมด
และเพื่อหลีกเลี่ยงการเผยแพร่ข้อมูลอันอาจจะส่งผลให้เกิดความสับสน
และความไม่ชัดเจนต่อสาธารณะ บริษัท
จึงมีนโยบายมอบหมายให้เฉพาะผู้บริหารระดับสูงที่ได้รับมอบอำนาจเท่านั้น ทำหน้าที่ในการสื่อสาร
เผยแพร่และเปิดเผยข้อมูลต่าง ๆ ต่อสาธารณะ